РЕГЛАМЕНТ (ЕС) № 505/2014 НА КОМИСИЯТА
от 15 май 2014 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на карамелени оцветители (E 150a-d) в пиво и малцови напитки
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
(2)
Този списък може да се изменя в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), която може да бъде започната по инициатива на Комисията или при постъпване на заявление.
(3)
Карамелените оцветители са оцветители за храни, които понастоящем са одобрени за употреба и са посочени в списъка в приложение II към Регламент (ЕО) № 1333/2008. При одобряването им е взет предвид допустимият дневен прием (ДДП), определен от Научния комитет по храните през 1987, 1990 и 1996 г.
(4)
На 3 февруари 2011 г. Европейският орган по безопасност на храните (ЕОБХ) представи становище за преоценка на безопасността на карамелените оцветители като добавки в храните (3). В посоченото становище ЕОБХ определя за цялата група допустим дневен прием от 300 mg/kg телесно тегло на ден. В рамките на установения за групата допустим дневен прием е определен индивидуален допустим дневен прием за E 150c - амониев карамел, от 100 mg/kg телесно тегло на ден. В заключението си ЕОБХ посочва, че очакваната експозиция на децата и възрастните чрез храната може да превиши допустимия дневен прием за обикновен карамел (E150a), амониев карамел (E 150c) и амониев сулфит карамел (E 150d).
(5)
На 3 декември 2012 г. ЕОБХ представи становище, в което прецизира оценката си относно експозицията на карамелените оцветители E 150a, E 150c и E 150d, като в заключение посочва, че очакваната експозиция чрез храната е значително по-ниска от оценката в предишното становище (4). При все това в заключението си ЕОБХ посочва, че при малките деца и възрастните все още е възможно да се превиши допустимият дневен прием за амониев карамел (E 150c). Въпреки че при установените високи стойности при малките деца в една държава членка превишението на допустимия дневен прием е незначително (6 %), при възрастните допустимият дневен прием е превишен с 5 - 51 % в пет държави членки. След като взеха под внимание по-подробни данни на национално равнище за действителната употреба на амониев карамел (E 150c), съответните държави членки приведоха доказателства, че реалният прием е значително по-малък. Въпреки това, като се има предвид, че пивото е основният фактор за експозиция при възрастните, е целесъобразно условията за употреба да бъдат изменени и да се установят максимални количества за употреба на амониев карамел (E 150c) в хранителна подкатегория 14.2.1 „Пиво и малцови напитки“ с цел да се гарантира висока степен на защита на човешкото здраве.
(6)
В съответствие с член 11, параграф 4 от Регламент (ЕО) № 1333/2008 максималните количества за оцветителите се прилагат за количествата оцветяващо вещество, съдържащо се в оцветяващия препарат, освен ако не е посочено друго. Въпреки това сложността и ограничените познания за химическия състав на карамелените оцветители затрудняват установяването им в хранителните продукти. Поради това при извършвания от тях официален контрол компетентните органи биха могли също така да предвидят проверка на количеството 2-ацетил-4-тетрахидрокси-бутилимидазол, т.е. примесът, който може да се определи при анализа и който е взет предвид при установяването на индивидуалния допустим дневен прием за амониев карамел (E 150c).
(7)
На 4 юни 2013 г. беше получено заявление за издаване на разрешение за употребата на карамелени оцветители (E 150a-d) в малцови напитки, до което държавите членки получиха достъп в съответствие с член 4 от Регламент (ЕО) № 1331/2008.
(8)
В законодателството на Съюза няма определение за „пиво“, а определенията на национално равнище в държавите членки се различават. Поради това даден продукт, класифициран като пиво в една държава членка, би могъл да бъде класифициран като малцова напитка в друга. Тъй като е налице технологична необходимост от използването на карамелени оцветители (E 150a-d) в малцовите напитки, а употребата им е разрешена само в пиво, сегашното положение има отрицателно въздействие върху вътрешния пазар и възпрепятства свободното движение на тези продукти. Поради това е целесъобразно създалото се положение да се поправи.
(9)
Обща характеристика на малцовите напитки е отсъствието на малц в чист вид в крайния продукт, както и сходства с пивото по отношение на технологията и необходимостта да се използват добавки в храните. Карамелените оцветители са необходими, за да се възстанови еднородният цвят след промените в цвета, възникнали в хода на производствения процес, и/или за да изглеждат малцовите напитки, произведени от светъл малц, по-привлекателни за окото. Печеният малц не може да се използва за придаване на тъмен цвят, тъй като придава ясно изразен вкус, който не е подходящ за тези продукти.
(10)
Малцовите напитки са предназначени за определена пазарна ниша, осигуряваща алтернатива на продукти, в които понастоящем използването на карамелени оцветители е разрешено (т.е. ароматизирани напитки и пиво). Поради това не се очаква разрешението за използване на карамелени оцветители в малцовите напитки да окаже съществено въздействие върху общата експозиция на карамелени оцветители.
(11)
В съответствие с член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не съществува вероятност актуализацията да има отражение върху човешкото здраве. Тъй като разширяването на употребата на карамелени оцветители (E 150a-d) за малцовите напитки представлява актуализация на списъка, която не би могла да има отражение върху човешкото здраве, не е необходимо да се изиска становището на ЕОБХ.
(12)
Поради това приложение II към Регламент (ЕО) № 1333/2008 следва да бъде съответно изменено.
(13)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 15 май 2014 година.